Tristura

Tue benis, tristura a mi giamare
Donzi tantu che una sorre antiga,
Cando m’agato istancu de fatiga
E prima ancora de la cuminzare.

A sas bortas mi sento cunfortadu
De amigos, d’onores e de gioias;
Tott’ind’una s’ischidan chentu noias
Che colp’e entu in logu riposadu.

E chirco de cunzare onzi passaggiu,
Ma tue intras in donzi crepadura
De s’anima, e mi abbrazzas, o tristura,
Compagna cara a s’omine in viaggiu.

Tristura de ite tue fatta sias
Mi domando sa causa continu.
E cando acciapo una ona tass’e inu
Mi paret chi andada ti nde sias.

Ma tue che una neula ti pesas
Improvvisa e m’abbrazzas novamente;
E deo cedo a tie ubbidiente,
Tristura reina in sàbias impresas.

Oras tristas, o coro, amus passadu
O pro culpa d’amigos o pro culpa
Nostra matessi. Onzi ossu e d’onzi pulpa
Su dolore no s’hat martirizzadu.

Sa vida mia fit che unu campu
In atonzu; non cantos e no erbas,
Sas visiones de gloria superbas
Fuidas pro sempre. Donzi dulche iscampu

De tempus benidore fit serradu
A giannas d’atalzu e muros de granitu.
E deo andaia solu in s’infinitu
Iscoramentu de chie est imbezzadu.

Ma oe dae cust’anima (comente
Dae sa terra attristada in sa burrasca
Ispuntat bellu su trigu e donzi frasca
Birde s’ispigiad’in s’aba currente)

Cantos d’amore bessini lezeros
E, che puddedros, fortes. Donzi china
De sos montes abbrazzat s’alta rima,
Che unu olu de abile in sos seros